עמותת המשפטנים ישראל-גרמניה

**עמותת המשפטנים ישראל-גרמניה** (בגרמנית: **Israelisch-Deutsche Juristenvereinigung**, ובראשי תיבות: **IDJV**) היא עמותה ישראלית רשומה, המאגדת משפטנים, שופטים, עורכי דין, אנשי אקדמיה וסטודנטים למשפטים מישראל. העמותה פועלת בשיתוף עם עמותת האחות הגרמנית שלה, **עמותת המשפטנים גרמניה-ישראל** (בגרמנית: **Deutsch-Israelische Juristenvereinigung e.V.**, או **DIJV**). שתי העמותות מקיימות כנסים מקצועיים, משלחות חילופין ותוכניות לצעירים, ופועלות לקידום דיאלוג בין קהילות המשפט בישראל ובגרמניה, לטיפוח משפט השוואתי, ולהתמודדות עם סוגיות של שלטון החוק, זיכרון היסטורי ואנטישמיות.

## היסטוריה ורקע
לפי פרסומי העמותות, היוזמה להקמת מסגרת משותפת למשפטנים מישראל ומגרמניה גובשה בשנת 1989, והמסגרת המשותפת פועלת מאז באמצעות כנסים ומשלחות בשתי המדינות. העמותה הישראלית נרשמה רשמית בשנת 1997 בשם "עמותת המשפטנים ישראל-גרמניה (ע"ר)".

בהצהרה משותפת שפורסמה בינואר 2023 באתר לשכת עורכי הדין של פרנקפורט נכתב כי שתי העמותות פועלות מאז 1989 באמצעות כנסי משפטנים וחילופי משלחות, תוך דגש על מפגשים בין משפטנים צעירים משתי המדינות; באותה הצהרה צוין כי לשתי העמותות יחד יותר מ-7500 חברים.

## מטרות
לפי פרסומי העמותות והצהרותיהן הפומביות, מטרותיהן כוללות:
* קידום דיאלוג וחילופי ידע בין משפטנים ישראלים וגרמנים.
* חיזוק הקשרים המשפטיים והמקצועיים בין שתי המדינות.
* טיפוח היכרות עם שיטות המשפט של ישראל ושל גרמניה ועם משפט השוואתי.
* עיסוק ביקורתי בהיסטוריה המשפטית, ובפרט במקומו של המשפט בתקופת גרמניה הנאצית.
* מאבק באנטישמיות וחיזוק שלטון החוק.

## פעילות
### כנסים שנתיים וכנסים מקצועיים
אפיק הפעילות המרכזי של העמותות הוא כנסים מקצועיים משותפים, הנערכים בישראל ובגרמניה. קיומם של כנסים שנתיים או רב-שנתיים של המסגרת המשותפת תועד בפרסומי הרשות השופטת בישראל, ב-לשכת עורכי הדין הפדרלית של גרמניה (BRAK), בלשכות עורכי דין אזוריות בגרמניה ובפרסומי ארגוני עורכי דין מקצועיים.

הכנסים עוסקים דרך קבע בנושאים של משפט חוקתי, משפט פלילי, משפט בין-לאומי פומבי, דיני טכנולוגיה, פרטיות, היסטוריה משפטית, אנטישמיות וזיכרון השואה, ולעיתים משלבים גם סיורים לימודיים באתרים היסטוריים ובמוסדות שלטון ומשפט.

### פורום הצעירים
לצד הכנסים המרכזיים, העמותה מקיימת כנסים ייעודיים לסטודנטים למשפטים, מתמחים (Referendare) ועוזרי מחקר צעירים, במטרה לטפח דיאלוג אקדמי, היכרות הדדית ונטוורקינג של דור העתיד של קהילת המשפט. הכנסים נערכים לרוב בהשתתפות של כ-50 צעירים - 25 מגרמניה ו-25 מישראל, ומתנהלים בשפה האנגלית. קיום הכנסים מתאפשר הודות לתמיכה וסבסוד מטעם משרד המשפטים והגנת הצרכן הפדרלי של גרמניה (BMJV), מה שמאפשר לצעירים להשתתף בתנאים מוזלים. במסגרת הכנסים, המשתתפים דנים בסוגיות אקטואליות של משפט השוואתי ופוליטיקה. כך למשל, בכנס הצעירים שנערך בספטמבר 2025 בברלין ובברנדנבורג, עסקו המושבים בהיבטים של המשפט הבין-לאומי הפומבי לאור הסכסוך במזרח התיכון, בהגנה על מבנים חוקתיים דמוקרטיים מפני פופוליזם, בהשלכות של בינה מלאכותית (AI) על עולם המשפט, ובסוגיות של חופש העיתונות ופרטיות. בנוסף לדיונים האקדמיים, התוכנית משלבת סיורים היסטוריים וחינוכיים בעלי חשיבות; בגרמניה, סיורים אלה כללו בין היתר ביקורים באתרי הנצחה כגון מחנה הריכוז זקסנהאוזן, אנדרטת השואה בברלין, וסיור מודרך בבית ועידת ואנזה. בעבר נערכו כנסים אלו גם בערים אחרות,, ובהן קלן, פרנקפורט, ויסבאדן, בון, נירנברג, ירושלים, תל אביב וחיפה.

### יוזמות ציבוריות ועמדות פומביות
העמותות פרסמו לאורך השנים עמדות פומביות בנושאים ציבוריים. בינואר 2023 פרסמו הצהרה משותפת נגד התוכנית לשינוי מערכת המשפט בישראל, והצהרה זו הופצה גם באמצעות לשכת עורכי הדין של פרנקפורט. בספטמבר 2023 הייתה DIJV בין הגופים שחתמו, יחד עם BRAK, איגוד השופטים הגרמני ולשכת עורכי הדין של ברלין, על קריאה לשמירה על שלטון החוק בישראל.

בשנת 2021 דווח בכתבי עת משפטיים בגרמניה כי DIJV פנתה לממשלת גרמניה בבקשה לקדם הסדרה משפטית של איסור הצגת דגלי הרייך ודגלי המלחמה של הרייך, על רקע שימושם בידי גורמי ימין קיצוני.

בנוסף לכנסייה הרגילים, DIJV הייתה שותפה בשנת 2023, יחד עם משרד המשפטים של גרמניה, BRAK, איגוד עורכי הדין הגרמני (DAV) ואיגוד השופטים הגרמני, לאירוע ציבורי במשרד המשפטים הפדרלי לציון 90 שנה ל"חוק להשבת שירות המדינה המקצועי על כנו", שעסק בשימוש בדין ככלי הדרה בתקופת המשטר הנאצי ובהשלכותיו על המשפט בן זמננו.

## כנסים אחרונים ומשתתפים בולטים
מן התוכניות שפורסמו לציבור עולה כי פעילות העמותות כוללת השתתפות עקבית של בכירים ממערכות המשפט, האקדמיה והממשל הן בישראל והן בגרמניה, ובהם נשיאי בית המשפט העליון, שרי משפטים, היועצים המשפטיים לממשלה, ראשי לשכת עורכי הדין ובכירים באקדמיה ובשוק הפרטי.

### נירנברג 2019
הכנס השנתי ה-25 של עמותת המשפטנים ישראל–גרמניה ועמותת האחות הגרמנית שלה נערך בנירנברג במאי 2019, בהשתתפות למעלה מ־270 משפטנים מגרמניה ומישראל. חלק מן המושבים התקיימו ב"אולם 600" (*Saal 600*) בהיכל הצדק בנירנברג, האולם ההיסטורי שבו נערכו משפטי נירנברג החל משנת 1945, ולבחירה זו יוחסה משמעות סמלית מיוחדת. בין הדוברים המרכזיים בכנס נמנו נשיאת בית המשפט העליון אסתר חיות, נשיא בית המשפט החוקתי הפדרלי של גרמניה אנדראס פוסקולה (Andreas Voßkuhle), נשיאת בית המשפט הפדרלי לצדק של גרמניה בטינה לימפרג, והתובע הכללי הפדרלי של גרמניה פטר פרנק. במסגרת הכנס נשאה חיות הרצאה שכותרתה "*Human Dignity and the Role of the Supreme Court in a Democracy*", ובה התייחסה, בין היתר, לאחריותם ההיסטורית של משפטנים גרמנים לקידום אידאולוגיית טוהר הגזע ול"משפט השופטים" שהתנהל באותו אולם עצמו לאחר המלחמה. עוד כללה התוכנית הודעת וידאו מאת בנימין פרנץ (Benjamin B. Ferencz), שכיהן כתובע הראשי במשפט האיינזצגרופן בנירנברג בשנים 1947-1948, וכן מושבים שעסקו בין היתר במשפט פלילי בין-לאומי, בפקודה בלתי חוקית, במערכות נשק אוטונומיות, באבחון גנטי טרום-השרשתי, בהגירה ובייצוג השואה בבתי המשפט הגרמניים. הכנס כלל גם חלקים היסטוריים וחינוכיים, ובהם ביקור ב*Memorium Nürnberger Prozesse*, טקס זיכרון באתר בית הכנסת הראשי לשעבר של נירנברג וביקור במרכז התיעוד של אתר כינוסי המפלגה הנאצית.

### בון 2022
הכנס השנתי ה-26 של DIJV/IDJV נערך בבון במאי 2022. לפי פרסומי BRAK ותוכנית הכנס, השתתפו בו, בין היתר, שופט בית המשפט החוקתי הפדרלי של גרמניה אולריך מיידובסקי, שופט בית המשפט העליון (בדימוס) יורם דנציגר, נציב ממשלת גרמניה למאבק באנטישמיות פליקס קליין, התובע הפדרלי הראשי של גרמניה פטר פרנק, וכן דוברים בנושאי אנטישמיות ברשת, מגפת הקורונה, אזרחות גרמנית לצאצאי נרדפי הנאצים, משפט עברי והמלחמה באוקראינה.

### פרנקפורט 2023
במאי 2023 נערכה בפרנקפורט תוכנית אביב של העמותה. לפי התוכנית שפורסמה, עסקו המושבים בהשוואה בין הפרדת רשויות בישראל ובגרמניה, בתיקונים חוקתיים בלתי חוקתיים, בליטיגציה אקלימית, בקניין רוחני ובבינה מלאכותית, באחריות אזרחית בגין פגיעות בפרטיות ואבטחת מידע, בחיים יהודיים בגרמניה ובשינויים בדיני המשפחה הנוגעים לזכויות נשים ולהט"ב. בין המשתתפים נמנו השופטת אסטריד ואלראבנשטיין, היועץ המשפטי לממשלה לשעבר אביחי מנדלבליט, המשנה ליועץ המשפטי לממשלה אבי ליכט, פרופ' אביב גאון, ד"ר עמרי רחום-טוויג, יוליה אבנר וגרהרד ויזה.

### פרנקפורט 2024
הכנס השנתי ה-27 של העמותות נערך בפרנקפורט בספטמבר 2024. בנאומי הפתיחה נשאו דברים נשיא בית המשפט החוקתי הפדרלי של גרמניה שטפן הרברת וממלא מקום נשיא בית המשפט העליון בישראל עוזי פוגלמן. מושבים נוספים עסקו, בין היתר, בהתפתחות הדמוקרטיה הגרמנית, בהגנה על משטרים דמוקרטיים, במשפט אושוויץ בפרנקפורט, במגוון מגדרי, בהשלכות 7 באוקטובר על המשפט הבין-לאומי, באנטישמיות באקדמיה ובתרבות, בבינה מלאכותית בעולם המשפט ובעיבוד מידע רפואי למחקר. בין הדוברים שנכללו בתוכנית: דיטר גרים, מרים מסלינג, ראש לשכת עורכי הדין בישראל עמית בכר, המשנה ליועץ המשפטי לממשלה דינה זילבר, היועץ המשפטי לממשלה אביחי מנדלבליט, המשנה ליועץ המשפטי לממשלה למשפט בין-לאומי גיל-עד נועם, פרופ' תמר הוסטובסקי ברנדס, דניאל כהן-בנדיט, מרון מנדל ופרופ' סיגל סדצקי.

### ברלין וברנדנבורג 2025
בספטמבר 2025 נערך בברלין ובברנדנבורג כנס פורום הצעירים של העמותה. לפי ההזמנה והתוכנית שפורסמו, המושבים עסקו בין היתר בדיאלוג בין בתי המשפט העליונים של שתי המדינות, בהגנת הדמוקרטיה מפני פופוליזם, באתגרי המשפט הבין-לאומי הפומבי על רקע עזה ואיראן, בבינה מלאכותית, הגנת הפרטיות, חופש העיתונות, משפט העבודה, החיים היהודיים בגרמניה והשלכות המלחמה על צעירים בישראל ובגרמניה. בין המשתתפים שצוינו בתוכנית: השופטת אסטריד ואלראבנשטיין, דניאל זיבלאט, היועץ המשפטי של התנועה למען איכות השלטון בישראל עו"ד תומר נאור, סמנכ"ל טכנולוגיות לאומיות במיקרוסופט ישראל עו"ד בן חקלאי, עו"ד יובל ריינפלד, פרופ' אביב גאון, היועצת המשפטית של חברת monday.com עו"ד ליטל נוף-סבג, קאי קורנליוס, היועץ המשפטי של חדשות 12 ישגב נקדימון, נשיאת ארגון היועצים המשפטיים הפנימיים בישראל והיועצת המשפטית של חברת פאפאיה גלובל עו"ד ענבל אביעד, פרופ' יניב רוזנאי, היועצת המשפטית של מטה המשפחות להחזרת החטופים והנעדרים עו"ד שלי אביב-ייני, אמיר אוהד, ושרת המשפטים הגרמנית שטפני הוביג.

## הנהלה ומבנה ארגוני
מכיוון שמדובר בשתי עמותות נפרדות, לכל אחת מהן מוסדות ניהול משלה. לפי ארכיון הבונדסטאג, בריגיטה ציפריס, שכיהנה בעבר כשרת המשפטים וכשרת הכלכלה של גרמניה, משמשת כנשיאת העמותה, וכנשיאי הכבוד של העמותה מכהנים פרופ' יצחק אנגלרד, פרופ' ארנסט גוטפריד מהרנהולץ, פרופ' עמוס שפירא וד"ר לותר שולץ.

חברי הנהלת העמותה הישראלית כוללים את עו"ד דן אסן כיושב ראש, עו"ד עמוס חכמון כסגן יושב ראש, ואת חברי המנהל עו"ד כלנית הרמלין-וגר, עו"ד אור קרבקי, עו"ד ציפורה רויטמן, עו"ד יצחק זולצבכר, עו"ד יהושע דויטש, עו"ד עדי זלק, עו"ד חגי קלעי ועו"ד איל בר-צבי.

## ראו גם
* יחסי גרמניה-ישראל
* לשכת עורכי הדין בישראל
* משפט השוואתי
* בית המשפט החוקתי הפדרלי של גרמניה

## קישורים חיצוניים
* 
* האתר הרשמי של DIJV
* דברי נשיאת בית המשפט העליון אסתר חיות בכנס העמותה, 2019
* דברי ממלא מקום נשיא בית המשפט העליון עוזי פוגלמן בכנס העמותה, 2024
* הצהרה משותפת של העמותות על שינויי מערכת המשפט בישראל, 2023
* הצהרת DIJV על המלחמה בישראל בעקבות אירועי 7 באוקטובר 2023
* עמוד הפייסבוק של עמותת המשפטנים ישראל–גרמניה

## הערות שוליים

קטגוריה:עמותות